**SPP EÚ a SR**

**Roman Serenčéš1, Ivan Mučaji2**

Slovenská poľnohospodárska univerzita v Nitre1, 2

Fakulta ekonomiky a manažmentu, Katedra ekonomiky

Trieda A. Hlinku 2

949 76 Nitra, Slovenská republika

e-mail1: roman.serences@uniag.sk

***Abstrakt***

*Článok sa zaoberá pôsobením spoločnej poľnohospodárskej politiky na slovenský agrosektor prostredníctvom ukazovateľov ako využitie pôdy, produkcia RV a ŽV, počet zamestnancov a čerpanie podpôr. Aj na základe týchto ukazovateľov možme skonštatovať, že slovenský poľnohospodár na ornej pôde pestuje plodiny, pri ktorých celý výrobný proces zvládne pomocou mechanizácie bez väčšej potreby ľudskej práce. Orientuje sa predovšetkým na rastlinnú výrobu a likviduje živočíšnu výroby. Na trvalých trávnych porastoch sa slovenský poľnohospodár orientuje na živočíšnu výrobu, aj vďaka podmienke zaťaženosti. Zaťaženosť sa kontroluje v rámci krížového plnenia a jej porušenie sa prejavuje krátením podpôr.*

***Kľúčové slová:*** *pôda, poľnohospodárska politika, podpora, produkcia*

***JEL klasifikácia:*** *Q10****,*** *Q15****,*** *Q18,*

# 1. Úvod

Spoločná poľnohospodárska politika (SPP) Európskej únie (EÚ) sa volá „spoločná“, pretože hlavné rozhodnutia poľnohospodárskej politiky sa robia na úrovni EÚ, a tieto sú z väčšej časti financované zo spoločného európskeho rozpočtu. Európsky poľnohospodársky sektor je síce integrovaný politicky, ale je menej integrovaný ekonomicky.

Hlavným argumentom pre jej zavedenie a kontinuálnu podporu je potravinová bezpečnosť. Závislosť na dovozoch agropotravín by mohla ohroziť uspokojenie základných potrieb obyvateľov členských krajín. Ďalším argumentom sú investície do zvýšenia produktivity, kvality agropotravín a ich pestrosti, ochrany životného prostredia a rozvoja vidieka. Zamestnanosť v sektore v priebehu posledných desiatich rokov poklesla o 25 % a počet farmárov klesne ročne o 2 %. SPP sa orientuje na podporu vidieka a vidieckeho štýlu a na podporu začínajúcich, mladých a malých farmárov.

Na druhej strane, farmári tvoria len 5,4 % populácie EÚ a generujú iba 1,6 % HDP EÚ, ale inkasujú takmer 50 % rozpočtu EÚ vo forme príspevkov SPP. Európski daňoví poplatníci a spotrebitelia dávajú ročne viac ako 58 miliárd Eur stále sa zmenšujúcej skupine poľnohospodárov. Zatiaľ aj podpora malých poľnohospodárov je len vo forme sľubov, pretože približne 80 % všetkých príspevkov SPP totiž putuje len k 25 % najväčších poľnohospodárov (nie len z pohľadu výmery pôdy, ale aj majetku, príjmu,...).

# 2. Dáta a metodológia

Údaje boli čerpané zo Štatistického úradu SR a z Ministerstva pôdohospodárstva a rozvoja vidieka SR. Sledovaným obdobím sú roky 2007 až 2012. V článku boli využité metódy analýzy, syntézy a dedukcie a pri spracovaní údajov jednoduché matematicko – štatistické metódy.

# 3. Výsledky a diskusia

**Tabuľka 1: Pôda (bez vodných plôch) v SR v rokoch 2007 až 2012**

|  |  |  |  |  |  |  |
| --- | --- | --- | --- | --- | --- | --- |
| **Celková výmera v ha** | **2007** | **2008** | **2009** | **2010** | **2011** | **2012** |
| **pôda** | 4 810 072 | 4 809 911 | 4 809 129 | 4 808 883 | 4 808 849 | 4 808 793 |
| **z toho** |  |  |  |  |  |  |
| **využívaná poľ. pôda** | 1 930 570 | 1 936 938 | 1 930 348 | 1 921 961 | 1 929 697 | 1 927 450 |
| **lesné pozemky** | 2 006 939 | 2 007 144 | 2 008 257 | 2 011 249 | 2 012 337 | 2 014 059 |
| **ostatné plochy** | 872 481 | 865 829 | 870 524 | 875 673 | 866 815 | 867 284 |

Zdroj : Vlastné spracovanie na základe údajov Štatistického úradu SR. Dostupné na internete : <http://www.statistics.sk/pls/elisw/casovy\_Rad.procDlg>.

V roku 2008 bola využívaná poľnohospodárska pôda vo výmere celkom 1 936 938 ha. Najnižšiu výmeru využívanej poľnohospodárskej pôdy podľa štatistických údajov sme zaznamenali v roku 2010, kedy táto výmera dosiahla 1 921 961 ha. Rok 2010 je aj rokom s najvyšším poklesom v medziročnom porovnaní, a to až o 8 387 ha. V roku 2011 evidujeme nárast o 7 736 ha využívanej poľnohospodárskej pôdy, ale rok 2012 je poznačený opäť poklesom, hoci tento je podstatne menší ako v roku 2010 (pokles o 2 247 ha).

Ako priaznivý možno hodnotiť stav vo vývoji lesných pozemkov, ktoré v oboch sledovaných obdobiach pravidelne zvyšujú svoju rozlohu. Porovnaním medzi rokom 2012 a 2007 zisťujeme, že za týchto šesť rokov došlo k nárastu o 7 120 ha lesných pozemkov. Vývoj ostatných poľnohospodárskych plôch je kolísavý. Najnižšiu hodnotu tento ukazovateľ dosiahol v roku 2008, kedy ostatné poľnohospodárske plochy predstavovali 865 829 ha. Najvyššiu hodnotu sme evidovali v roku 2010, kedy bola táto výmera 875 673 ha. Rozdiel medzi najvyššou a najnižšou hodnotou v sledovanom období je 9 844 ha. Rok 2011 bol rokom, kedy došlo k najvyššiemu medziročnému poklesu vo využívaní ostatných poľnohospodárskych pôd, a to až o 8 858 ha. Posledný sledovaný rok tento ukazovateľ mierne vzrástol.

**Tabuľka 2: Rozdelenie využívanej poľnohospodárskej pôdy v SR v rokoch 2007 až 2012**

|  |  |  |  |  |  |  |
| --- | --- | --- | --- | --- | --- | --- |
| **Výmera v ha** | **2007** | **2008** | **2009** | **2010** | **2011** | **2012** |
| **orná pôda** | 1 342 805 | 1 349 311 | 1 351 779 | 1 354 436 | 1 358 422 | 1 359 979 |
| **trvalé porasty** | 24 895 | 24 579 | 22 369 | 23 468 | 20 420 | 19 185 |
| **ost.plochy, záhrady** | 34 368 | 33 464 | 31 007 | 31 028 | 32 625 | 33 344 |
| **lúky a pasienky** | 528 502 | 531 584 | 523 609 | 513 029 | 518 230 | 514 942 |

Zdroj : Vlastné spracovanie na základe údajov Štatistického úradu SR. Dostupné na internete : <http://www.statistics.sk/pls/elisw/casovy\_Rad.procDlg>.

Najvyšší podiel poľnohospodárskej pôdy tvorí orná pôda, kde sledujeme prevažne rastúci vývoj v jej výmere, predovšetkým v období od roka 2007. Rozdiel medzi počiatočným stavom v roku 2007 a konečným v roku 2012 je 17 174 ha pôdy.

Nárast je podmienený spôsobom vyplácania priamych podpôr v rámci Spoločnej poľnohospodárskej politiky, kde základom pre výpočet je hektár pôdy. S využívaním ornej pôdy je úzko spätá aj poľnohospodárska produkcia. Jej vývoj za sledované roky je spracovaný v tabuľke 3.

**Tabuľka 3: Poľnohospodárska produkcia v SR v rokoch 2007 až 2012 v mil. €.**

|  |  |  |  |  |  |  |
| --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** |
| **Poľ. výroba spolu** | 2 156,58 | 2 333,37 | 1 740,14 | 1 761,19 | 2 174,87 | 2 272,67 |
| **RV spolu** | 1 066,55 | 1 150,30 | 850,59 | 867,88 | 1 202,66 | 1 195,79 |
| **v percentách** | 49,46 | 49,30 | 48,88 | 49,28 | 55,30 | 52,62 |
| **ŽV spolu** | 997,21 | 1 077,24 | 813,36 | 805,17 | 876,90 | 959,27 |
| **v percentách** | 46,24 | 46,16 | 46,74 | 45,72 | 40,32 | 42,21 |
| **Ostatná výroba** | 92,82 | 105,83 | 76,19 | 88,14 | 95,31 | 117,61 |
| **v percentách** | 4,30 | 4,54 | 4,38 | 5,00 | 4,38 | 5,17 |

Zdroj : Vlastné spracovanie na základe údajov Štatistického úradu SR. Dostupné na internete : < http://www.statistics.sk/pls/elisw/casovy\_Rad.procDlg>.

Najvyšší pokles v poľnohospodárskej produkcii evidujeme v roku 2009, kde je celkový medziročný pokles o takmer 600 mil. €, čo predstavuje viac ako 25 %. Čiastočne to môžeme pripísať svetovej hospodárskej kríze, ktorej dopad sa v našich podmienkach prejavil až v období rokov 2009 a 2010. Roky 2011 a 2012 vykazujú postupný nárast sledovaného ukazovateľa, a to v oboch hlavných činnostiach teda v rastlinnej a živočíšnej produkcii.

Určitý vplyv má aj spoločná poľnohospodárska politika, ktorá prostredníctvom nástrojov motivovala poľnohospodárov obmedzovať ŽV a rozvíjať RV, hlavne v pestovaní veľkoplošných plodín, ktorých výrobný proces sa dá zvládnuť prostredníctvom mechanizácie a malého počtu ľudí. Vidieť to aj na klesajúcom podiele ŽV na celkovej poľnohospodárskej výrobe v sledovaných rokoch.

Ak sa pozrieme na vývoj tržieb, tak môžeme konštatovať zvyšujúcu sa závislosť na externých zdrojoch, teda na podporách. V roku 2007 boli tržby za poľnohospodársku výrobu vo výške 871 Eur na ha pôdy, v roku 2012 to bolo 854,92 Eur na ha pôdy.

**Tabuľka 4: Vývoj priemerného počtu zamestnancov v rezorte poľnohospodárstva**

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2003** | **2004** | **2010** | **2011** | **2012** |
| **Trvale činní zamestnanci spolu** | 66 727 | 58 892 | 49 938 | 31 685 | 29 724 | 28 835 |
| **Zamestnanci RV** | 10 830 | 9 750 | 8 576 | 5 824 | 5 696 | 5 662 |
| **Zamestnanci ŽV** | 18 996 | 16 821 | 14 033 | 8 749 | 8 140 | 7 975 |
| **Opravári** | 9 138 | 7 906 | 6 897 | 4 126 | 3 705 | 3 620 |
| **Ostatní zamestnanci** | 7 977 | 6 676 | 5 266 | 3 336 | 3 084 | 2 788 |
| **Vedúci a admin. zamestnanci** | 12 665 | 11 636 | 10 277 | 7 019 | 6 615 | 6 359 |

Zdroj : Vlastné spracovanie z údajov Štatistického úradu SR. Dostupné na internete : <http://www.statistics.sk/pls/elisw/casovy\_Rad.procDlg>.

Z tabuľky 4 vyplýva, že priemerný počet trvale činných zamestnancov sústavne klesá, v absolútnom vyjadrení klesol počas sledovaného obdobia o 37 892 osôb. Kým v roku 2008 predstavoval podiel zamestnancov v poľnohospodárstve na celkovom počte zamestnancov v hospodárstve 3,75 %, v roku 2011 sa prepadol na hodnotu 2,78 %, v roku 2012 došlo k nárastu o 0,4 % a podiel pracujúcich v poľnohospodárstve dosiahol 3,18 %. Za poklesom pracujúcich v rezorte poľnohospodárstva je potrebné vidieť aj množstvo inovácií a nových technológií, ktoré sa v posledných rokoch stále viac uplatňujú v poľnohospodárstve. Ale aj pôsobenie spoločnej poľnohospodárskej politiky, ktorá v SR motivuje k maximalizácii príjmu z podpôr a obmedzovanie činností, ktoré prinášajú, i keď prechodne, väčšie náklady ako výnosy. Verejné zdroje tečúce do poľnohospodárstva nahrádzajú ekonomickú neefektívnosť mnohých činností ich prospešnosťou pre rozvoj vidieka, zamestnanosti, kvality, pestrosti, bezpečnosti a tradícií. Poľnohospodár, ktorý poberá podpory, nič nové nevytvára, nehľadá nové spôsoby vstupu na trh a pri zatváraní prevádzok, rušení aktivít a obmedzovaní výroby sa oháňa ekonomickou racionalitou by mal vyplatené podporné finančné zdroje vrátiť.

**Tabuľka 5: Čerpanie prostriedkov SPP za roky 2007 až 2012 v SR v tis. €.**

|  |  |  |  |  |  |  |
| --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** |
| **Čerpanie celkom** | 157 556,25 | 165 173,10 | 220 436,91 | 274 198,33 | 298 059,13 | 328 958,58 |
| **Trhové opatrenia** | 23 742,71 | 9 147,11 | 19 808,20 | 28 362,97 | 15 000,66 | 9 597,98 |
| **Priame podpory** | 133 813,54 | 156 025,99 | 200 628,71 | 245 835,36 | 283 058,47 | 319 360,60 |

Zdroj : Vlastné spracovanie z údajov Ministerstva pôdohospodárstva a rozvoja vidieka SR. Dostupné na internete : <http://www.mpsr.sk/sk/index.php?navID=47&sID=17&navID2=802>.

Střeleček, Lososová (2006)poukazujú na to, že cieľom priamych platieb je prosperita poľnohospodárskych podnikov, zabezpečenie primeraných príjmov a dôstojných pracovných a životných podmienok obyvateľov pracujúcich v poľnohospodárstve, spotreby poľnohospodárskej produkcie mierneho pásma, vyrovnaný pomer medzi dovozom a vývozom produktov poľnohospodárskej výroby, spoluúčasť poľnohospodárstva na zachovaní a rozvoji vidieckeho prostredia.

Baldwin, Wyplosz (2013)poukazujú na to, že problémom SPP je, že veľa peňazí končí inde ako u poľnohospodárov. Štúdia OECD z roku 2003 skúmala skutočných príjemcov reformovanej SPP. Zistila, že mnoho peňazí končí vo vreckách dodávateľov vstupov, ako sú nehospodáriaci vlastníci pôdy, dodávatelia vstupov a odberatelia výstupov. Pokiaľ ide o priame platby na hektár, jedno euro platby na hektár skončí tak, že má minimálny dopad na príjem domácej poľnohospodárskej práce. Nakoľko sú platby viazané na pôdu, je to samotná cena pôdy, ktorá pohlcuje väčšinu dotácie. To nepredstavuje problém pre poľnohospodárov, ktorí vlastnia pôdu. Ale asi 40 % poľnohospodársky obhospodarovanej pôdy v EÚ nevlastnia ľudia, ktorí ju obhospodarujú. Podľa výpočtov OECD asi 55 centov z každého eura priamej platby prináša prospech poľnohospodárom. Ďalšia významná politika SPP – podpora trhových opatrení – je na tom ešte horšie. Poľnohospodári dostávajú iba 48 centov na euro, 38 centov ide na náklady reálnych zdrojov a dodávky vstupov.

Ďalším zdrojom financií je druhý pilier – rozvoj vidieka. Na Slovensku bolo kumulatívne k 31.12.2012 na projektové opatrenia vyplatených 1 132 504 445 Eur, na program LEADER bolo kumulatívne k 31.12.2012 vyplatených 20 185 281 Eur a na Operačný program Rybné hospodárstvo kumulatívne k 31.12.2012 sa vyplatilo 13 087 247 Eur.

V rámci opatrení na programové obdobie 2014 – 2020 je aj ozeleňovanie niektorých druhov podpôr v rámci SPP EÚ. Ak chceme splniť budúce potravinové požiadavky, tak rast v poľnohospodárstve je veľmi dôležitý a nevyhnutný. Rast produkcie potravín sa musí rovnať udržateľnosti. Najdôležitejším cieľom zeleného rastu v poľnohospodárstve je zabezpečiť dostatok potravín pre rastúcu populáciu. Musíme vyrábať viac potravín, aj keď dochádza k úbytku prírodných zdrojov, aj keď je potrebné znížiť negatívne vplyvy poľnohospodárstva na životné prostredie, znížiť uhlíkovú stopu, podporiť environmentálne služby, ako napr. protipovodňová ochrana, ochrana biodiverzity, ochrana pred následkami sucha, atď.

Rodrik, D. (2001) konštatuje, že podpora zacielená na domácich investorov je oveľa dôležitejším faktorom zlepšeného ekonomického výkonu ako liberalizácia obchodu.

# 4. Záver

Prax ukázala, že mnohé vyjednané podmienky pre agropotravinársky sektor boli nedostatočné, vytrhnuté z reality a dokonca škodlivé pre slovenské poľnohospodárstvo a vidiek, no napriek negatívam, možno povedať, že prijatie SPP EÚ malo pre poľnohospodárske podniky aj priaznivý vplyv, pre mnohé z nich sú podpory výraznou položkou v ich príjmoch, čo sa prejavuje v zlepšení ich ekonomickej situácie. Je tu pozitívny vplyv na výšku investícií do obnovy hnuteľného aj nehnuteľného majetku, podpory sú zárukou aj pre bankové spoločnosti, pre ktoré sa stal poľnohospodár bonitným partnerom. Rozšíril sa trh, odstránili sa prekážky obchodu a zvýšila sa ochrana pred dovozmi z tretích krajín, zvýšila sa produktivita práce, ale zároveň prišlo k výraznej redukcii pracovných síl. Vytvorili sa predpoklady na rozvoj vidieka, na zvýšenie kvality a bezpečnosti agropotravín, do popredia sa dostala ochrana životného prostredia.

Medzi negatíva, okrem už spomínaných pracovných síl, možno zaradiť rozdielnu úroveň podpôr medzi starými a novými členskými krajinami, výrazný nárast dovozu agropotravín, na ktorých výrobu máme vhodné podmienky a liberálne podmienky pre uchádzanie sa o podporu. Výzva pre budúce obdobie bude podpora špeciálnej rastlinnej výroby, živočíšnej výroby, zamestnanosti a rozvoja vidieckych oblastí.

***Poďakovanie***

Tento článok bol vytvorený v rámci projektu VEGA *Potenciál slovenského poľnohospodárstva v kontexte zelenej ekonomiky.* Registračné číslo projektu je 1/0867/13.

***Literatúra***

1. Baldwin, R., & Wyplocz, Ch. (2013) Ekonomie evropské integrace – 4. Vydání. Praha: Grada Publishing, a. s.,ISBN 978-80-247-4568-8.
2. Nákladovosť poľnohospodárskych výrobkov v SR za rok 2007 a 2012. VÚEPP Bratislava. Dostupné na < <http://www.vuepp.sk/dokumenty/vn/vn2007.pdf> a <http://www.vuepp.sk/dokumenty/vn/vn2012.pdf> >
3. Rais, J., & Reguli, M., & Ivanská, B. (2014) Vybrané regulácie EÚ a ich dopady. Nadácia F.A. Hayeka. Dostupné na < <http://www.hayek.sk/vybrane-regulacie-eu-a-ich-dopady>>
4. Rodrik, D. (2001) The Global Governance of Trade as if Development Really Mattered. Harvardská univerzita. Dostupné na < <https://www.mtholyoke.edu/courses/epaus/econ213/rodrikgovernance.PDF> >
5. Střeleček, F., & Lososová, J. (2006) Vliv národní a evropské agrární politiky na ekonomickou situaci zemědělských podniků. In: Collection o Scientific Papers, Faculty of Agriculture in České Budějovice. České Budějovice: Jihočeská uniľverzita v Českých Budějovicích, 2006. ISSN 1212-5598.
6. Výročná správa PPA za rok 2012. Bratislava 2013. Dostupné na < <http://www.apa.sk/index.php?navID=18> >